AIŠKINAMASIS MEMORANDUMAS

Pagal 2006 m. lapkričio 28 d. Tarybos direktyvos 2006/112/EB dėl pridėtinės vertės mokesčio bendros sistemos (toliau – PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei taikyti specialiąsias priemones, kuriomis nukrypstama nuo tos direktyvos nuostatų, kad būtų supaprastinta PVM surinkimo procedūra arba užkirstas kelias tam tikrų formų mokesčių slėpimui ar vengimui.

Raštu (jį Komisija užregistravo 2022 m. vasario 18 d.) Lenkija paprašė pratęsti nuo PVM direktyvos 26 straipsnio 1 dalies a punkto ir 168 straipsnio leidžiančios nukrypti nuostatos galiojimą, kad galėtų i) toliau iki 50 % apriboti teisę atskaityti pirkimo PVM, kuriuo apmokestinamas ne tik verslo tikslais naudojamų motorinių transporto priemonių pirkimas, įsigijimas Bendrijoje, importas, nuoma, išperkamoji nuoma ir su jomis susijusios išlaidos ir ii) nelaikyti, kad paslaugos teikiamos už atlygį, kai apmokestinamasis asmuo arba jo darbuotojai naudoja transporto priemones, kurioms taikomas pirmiau nurodytas apribojimas atskaityti pirkimo PVM, su apmokestinamojo asmens verslo veikla nesusijusiems tikslams.

Vadovaudamasi PVM direktyvos 395 straipsnio 2 dalimi, 2022 m. kovo 15 d. raštu Komisija apie Lenkijos prašymą pranešė kitoms valstybėms narėms. 2022 m. kovo 16 d. raštu Komisija pranešė Lenkijai turinti visą informaciją, kuri, jos nuomone, yra būtina prašymui įvertinti.

1.PASIŪLYMO APLINKYBĖS

•Pasiūlymo pagrindimas ir tikslai

Jei būtų atliekami patikrinimai siekiant nustatyti, kokia apimtimi transporto priemonės naudojamos verslo ir kitais tikslais (visų pirma asmeninėms, su verslu nesusijusioms reikmėms), tiek mokesčių administratoriai, tiek apmokestinamieji asmenys susidurtų su reikšmingais sunkumais ir našta, taip pat abiem šalims galėtų tekti dalyvauti ilgai trunkančiuose ir brangiai kainuojančiuose ginčuose. Faktiškai kartais net neįmanoma patikrinti, kaip iš tiesų paskirstomas transporto priemonių naudojimo laikas. Todėl gali būti sukčiaujama arba mėginama sukčiauti PVM (pvz., nepatikimai tvarkant naudojimo laiko apskaitą) ir todėl gali sumažėti mokestinės pajamos. Atsižvelgiant į mišriais tikslais naudojamų transporto priemonių skaičių, mokesčių slėpimo mastas galėtų būti reikšmingas.

Be to, Lenkijoje dauguma įmonių yra mažos, jų apyvarta nedidelė (vadinamosios labai mažos įmonės), daug tokių įmonių yra individualios arba turi vos po kelis darbuotojus. Dažnai tai – šeimos verslo įmonės. Tokiose mažose įmonėse neretai įmonės turtas nėra aiškiai atskirtas nuo verslo veiklą vykdančių asmenų privataus turto. Tokiais atvejais labai sunku atskirti, kada motorinės transporto priemonės naudojamos privatiems poreikiams, o kada – verslo tikslams, todėl siekiant atskirti reikėtų neproporcingai didelių išlaidų, be kita ko, kylančių dėl būtinybės saugoti išsamius dokumentus.

Taikant prašomas specialiąsias priemones sumažėja administracinė našta ir verslininkų išlaidos. Apmokestinamųjų asmenų veikla neapsunkinama tam tikrais dokumentų rengimo ir ataskaitų teikimo įpareigojimais (pvz., jie neprivalo saugoti vadinamųjų duomenų apie nuvažiuotus kilometrus, t. y. turėti išsamaus sąrašo, kuriame būtų nurodyti vykdant verslo veiklą nuvažiuoti kilometrai, ir pranešti juos mokesčių administratoriui), kurie kartais galėtų tapti neproporcinga administracine našta.

Įmonės paprastai pritaria atskaitos taisyklėms, susijusioms su prašoma nukrypti leidžiančia nuostata. Pagal Įgyvendinimo sprendimą 2013/805/ES priimtos priemonės laikomos sėkmingu kompromisu tarp pripažintų taisyklių ir brangiai kainuojančios, daug laiko reikalaujančios ir neefektyvios naudojimo laiko apskaitos, kuria įrodomas faktinis transporto priemonių naudojimas verslo tikslais. Matyti, kad nukrypti nuo bendrųjų taisyklių leidžiančia nuostata nustatyti supaprastinimai yra priimtini, nes tokias taisykles apmokestinamieji asmenys taiko beveik 90 % naudojamų transportų priemonių.